[pic] | EUROOPA ÜHENDUSTE KOMISJON |

Brüssel 22.10.2009

KOM(2009) 555 lõplik

KOMISJONI ARUANNE NÕUKOGULE JA EUROOPA PARLAMENDILE

TEISE PÕLVKONNA SCHENGENI INFOSÜSTEEMI (SIS II) ARENDAMISE KOHTA

Eduaruanne

Jaanuar 2009 – juuni 2009

SISUKORD

1. Sissejuhatus 4

2. Projekti hetkeseis 4

2.1. Aruandeperioodil tehtud edusammud 4

2.1.1. Ülevaade 4

2.1.2. Ettevalmistused migratsiooniks 5

2.1.2.1. Migratsiooni käsitlevad õigusaktid 5

2.1.2.2. Konverteri spetsifikatsioon 5

2.1.3. SIS II võrk 5

2.1.4. SIS II turvakontroll 6

2.1.5. SIS II kesksüsteemi testimine 6

2.1.5.1. Vigade parandamine ja sellele järgnev testimine 6

2.1.5.2. Analüüsi ja vigade parandamise periood 6

2.1.6. Arhitektuuri läbivaatus………………………………………………………………..7

2.1.7. Operatiivjuhtimine 7

3. Juhtimine 8

3.1. Finantsmõju 8

3.2. Projektijuhtimine 9

3.2.1. Programmi üldjuhtimise nõukogu……………………..……………………………...9

3.2.2. SISVISi komitee (SIS II)……………………………………………..........................9

3.2.3. Riiklik kavandamine ja koordineerimine 10

3.2.4. Nõukogu 10

4. Järgmise aruandeperioodi prioriteedid 10

4.1. Lähenemisviis programmi üldjuhtimisele 10

4.2. Testimine 10

4.2.1. Esimene vahe-eesmärk…………………….………………………………………..10

4.2.2. Üldise lähenemisviisi väljatöötamine 11

4.2.3. Üldtesti ettevalmistused ……………………………………………………11

4.3. Migratsiooniks vajaliku konverteri väljatöötamine 11

4.4. Turvalisus ja andmekaitse 11

5. Kokkuvõte 11

1. Sissejuhatus

Käesolevas eduaruandes kirjeldatakse komisjoni tööd 2009. aasta esimesel poolaastal seoses teise põlvkonna Schengeni infosüsteemi (SIS II) väljatöötamisega ja migratsiooniga süsteemist SIS 1+ süsteemi SIS II. Eduaruanne esitatakse nõukogule ja Euroopa Parlamendile vastavalt nõukogu määruse (EÜ) nr 1104/2008 ja nõukogu otsuse 2008/839/JSK (mis käsitleb migratsiooni Schengeni infosüsteemist (SIS 1+) teise põlvkonna Schengeni infosüsteemi (SIS II)) artiklile 18. Käesolev aruanne kujutab endast ühtlasi aruannet testimise hetkeseisu kohta.

2. Projekti hetkeseis

2.1. Aruandeperioodil tehtud edusammud

2.1.1. Ülevaade

SIS II analüüsi ja vigade parandamise periood kestis 2009. aasta jaanuarist aprillini. Analüüsi ja vigade parandamise vajaduse põhjuseks oli süsteemi peaarendaja ebaõnnestumine süsteemi töövõimelisuse testimisel 2008. aasta detsembris. Kõnealusel perioodil lahendati palju probleeme ja parandati mitmed vead ning vaadati põhjalikult läbi tehniline arhitektuur. Vajalikud lahendused töötati välja ja viidi osaliselt ka ellu, kuid mõned kitsaskohad jäid siiski kõrvaldamata.

Samal ajal uuriti nõukogu tegevuse raames varuvariandina alternatiivset tehnilist stsenaariumi süsteemil SIS 1+ põhineva SIS II arendamiseks, mida tuntakse nime all „SIS 1+ uuendamine ja edasiarendamine” (SIS 1+ RE).

Nõukogu palus 26.–27. veebruari istungil eesistujariigil ja komisjonil tihedas koostöös SIS II töökonnaga ja asjaomaste asutustega konsulteerides võimalikult ruttu, kuid hiljemalt 2009. aasta maiks esitada aruande, mis sisaldab mõlema stsenaariumi põhjalikku hinnangut ja võrdlust.

Aruandes[1] jõuti järeldusele, et nii praegune projekt kui ka alternatiivne SIS 1+ RE stsenaarium on teatavatel tingimustel tehniliselt teostatavad ja võimaldavad saavutada SIS II eesmärgid, mis on sätestatud kõnealuse süsteemi loomist, toimimist ja kasutamist käsitlevas õigusraamistikus.

Kõnealuse aruande põhjal teatas nõukogu oma 4.–5. juuni järeldustes, et SIS II arendamist jätkatakse praeguse SIS II projekti alusel ja SIS 1+ RE jääb varuvariandiks projekti toetamiseks vajaliku perioodi jooksul. Samuti leppis nõukogu kokku kahes vahe-eesmärgis. Nende vahe-eesmärkidega tahetakse tõendada SIS II kesksüsteemi stabiilsust, töökindlust ja jõudlust ning esmatähtsate põhifunktsioonide, nagu andmete ühtsuse ja usaldusväärse teadete edastamise nõuetekohast toimimist pärast SIS II projekti olulisi arendusetappe. Asjakohased testid algavad niipea, kui komisjon ja liikmesriigid teatavad oma valmisolekust ja Strasbourgis asuv tehnilise abi üksus (C.SIS) kinnitab, et SIS 1+ testivahendid on kõlblikud ja valmis.

Esimene vahe-eesmärk tuleb saavutada süsteemi jõudlustestide järel, mis on kavandatud 2009. aasta neljandasse kvartalisse. Teine vahe-eesmärk tuleks saavutada kõige varem 2010. aasta suvel, kui kesksüsteemi funktsionaalsed testid on toimunud. Alternatiivne lahendus jääb varuvariandiks, kuni vahe-eesmärkidega ette nähtud testid on toimunud.

2.1.2. Ettevalmistused migratsiooniks

2.1.2.1. Migratsiooni käsitlevad õigusaktid

Migratsiooni süsteemist SIS 1+ süsteemi SIS II käsitlevad õigusaktid – nõukogu määruse (EÜ) nr 1104/2008[2] ja nõukogu otsuse 2008/839/JSK, mis käsitleb migratsiooni Schengeni infosüsteemist (SIS 1+) teise põlvkonna Schengeni infosüsteemi (SIS II)[3] (edaspidi „migratsiooni käsitlevad õigusaktid”) – võttis nõukogu vastu 24. oktoobril 2008. aastal. Mõlema õigusaktiga nähakse migratsioon süsteemi SIS II ette 30. septembriks 2009. Nimetatud kuupäeva võib edasi lükata komiteemenetluse otsusega. Migratsiooni käsitlevad õigusaktid kaotaksid kehtivuse igal juhul hiljemalt 30. juunil 2010. Võttes arvesse probleemide lahendamiseks kuluvat aega ning vajadust ajakava muuta, et arvestada vahe-eesmärkidega, ei ole enam realistlik, et suudetakse kinni pidada kummastki kuupäevast (süsteemist SIS 1+ süsteemi SIS II migratsiooni esialgsest kuupäevast ega kuupäevast, mil õigusaktid kaotavad kehtivuse). Seetõttu kutsus nõukogu komisjoni esitama võimalikult kiiresti, kuid hiljemalt 2009. aasta oktoobriks, asjakohased ettepanekud migratsiooni käsitlevate õigusaktide muutmiseks.

2.1.2.2. Konverteri spetsifikatsioon

Liikmesriikide ja süsteemi peaarendajaga korraldati korrapäraseid igakuiseid seminare teemal „Migratsioon süsteemi SIS II”, et määrata kindlaks nii konverterile kui ka migratsioonile süsteemi SIS II esitatavad nõuded ja nende spetsifikatsioonid. Konverter on tehniline vahend, mis võimaldab migreerumise ajal luua järjepideva ja usaldusväärse side süsteemi SIS 1+ ja süsteemi SIS II kesksüsteemide vahel.

Tihedas koostöös liikmesriikide ekspertidega on komisjon ette valmistanud SIS II konverterile esitatavad nõuded ning süsteemi peaarendaja jätkab konverteri väljatöötamist.

2.1.3. SIS II võrk

SIS II projekt hõlmab sellise laivõrgu paigaldamist, mis vastab kättesaadavusele, turvalisusele, geograafilisele katvusele ja teenuse tasemele esitatud nõuetele ning mis võimaldab riiklikel süsteemidel suhelda kesksüsteemiga[4].

Komisjon kohaldab oma vastutusalasse kuuluvate SIS II võrgu elementide suhtes täies ulatuses määruse (EÜ) 1987/2006 ja nõukogu otsuse 2007/533/JSK artiklit 16 . SIS II võrgu loomisel on kasutatud s-TESTA raamlepingut (ENTR/2006/024). SIS II võrgu järelevalve toimub konsortsiumi Orange Business Services/HP võrguteenuse toimimist juhtivas keskuses (SoC) Bratislavas.

SIS II võrgu jaoks on ette nähtud turvanõuded ja kaitsemeetmed, kaasa arvatud tehnilised ja menetluslikud kaitsemeetmed, et tagada SIS II võrgus vahetatavate SISi andmete konfidentsiaalsus. Komisjon kontrollib korrapäraselt kõnealuste nõuete ja meetmete kohaldamist.

Liikmesriigid on tuvastanud SIS II võrgu arhitektuuris ja võrguteenuse toimimist juhtiva keskuse töös mitmeid probleeme, mis nende arvates vajaksid lahendamist. 20. aprillil toimus koosolek, kus osalesid liikmesriikide eksperdid ja arutati juba kohaldatavaid andmetele juurdepääsuga seotud turvameetmeid ning ka põhjalikumat uurimist vajavaid küsimusi. Komisjon on palunud kvaliteedi tagamise eest vastutaval alltöövõtjal uurida võimalikke lahendusi kõnealuste riskide vähendamiseks otspunktišifreerimise meetodit kasutava turvasüsteemi abil. Samuti tegeletakse SIS II võrgu turvalisuse tagamiseks muude küsimustega, millele liikmesriigid juhtisid tähelepanu.

Euroopa andmekaitseinspektor kontrollib, kas korraldusasutus töötleb isikuandmeid kehtivate õigusnormide kohaselt. Riiklikud järelevalveasutused jälgivad sõltumatult SIS II isikuandmete töötlemise õiguspärasust oma riigi territooriumil ja nende andmete edastamist riigi territooriumilt, samuti lisateabe vahetamist ja edasist töötlemist. Euroopa andmekaitseinspektor esitas oma tähelepanekud SIS II võrgu turvalisuse kohta SISVISi komitee 12. mail toimunud koosolekul.

2.1.4. SIS II turvakontroll

SIS II turvakontroll toimus SIS II kesksüsteemi asukohas Strasbourgis 2009. aasta märtsis. Komisjonipoolne turvalisuse kvaliteedi tagamise eest vastutav alltöövõtja hindas selliste turvalisuse tagamise kavas kirjeldatud turvameetmete tegelikku rakendamist, mis on projekti praeguses etapis olulised.

Turvakontrolli aruandes esitatakse hulk soovitusi. Komisjon on seadnud kõnealused soovitused tähtsusjärjestusse ja koostab süsteemi peaarendajaga asjakohaste soovituste rakendamise kava. Soovituste rakendamisega tagatakse SIS II kesksüsteemi vastavus turvalisuse tagamise kavale, enne kui süsteemi väljaarendamine lõpetatakse.

Et kinnitada soovituste nõuetekohast rakendamist, tehakse veel üks turvakontroll, millega tagatakse süsteemi toimimise optimaalne turvalisus migratsiooni alguses.

2.1.5. SIS II kesksüsteemi testimine

2.1.5.1 Vigade parandamine ja sellele järgnev testimine

Enne 2009. aasta jaanuari oli parandamist vajavaid vigu lubatust rohkem. Märtsis kasutusele võetud tarkvaraversiooni abil õnnestus parandada enamik vigu. SIS II kesksüsteemis jäid parandamata ainult mõned vead, millest enamik parandati mais installitud ja testitud veelgi uuema tarkvaraversiooni abil.

2.1.5.2 Analüüsi ja vigade parandamise periood

Eesmärk oli, et perioodi lõpuks oleks kõikides süsteemiga seotud küsimustes saavutatud märkimisväärset edu: see tähendab, et vead oleksid parandatud või et selle ebaõnnestumise korral kas riiklikul või kesksel tasemel, oleks täpselt kindlaks määratud, kui palju aega ja raha on vaja terve projekti lõpuleviimiseks.

Nii õnnestus komisjonil välja selgitada, kui palju aega ja rahalisi vahendeid on hinnanguliselt vaja projekti lõpetamiseks. Kõnealune teave on esitatud komisjoni dokumendis, milles võrreldakse komisjoni ja nõukogu koostatud kriteeriumide alusel erinevaid tehnilisi stsenaariume.

Kõnealusel etapil keskenduti SIS II kesksüsteemi ja liikmesriikide süsteemide vahelise teabevahetuse ja sidususe mehhanismidele ja protsessidele ning SIS II jõudlusele ja stabiilsusele. Käsitleti järgmisi küsimusi:

- Teadete nõuetekohane vahetamine riiklike süsteemide ja SIS II kesksüsteemi vahel. Testide põhjal järeldati, et teadete vahetamine riiklike süsteemide ja SIS II kesksüsteemi vahel on nõuetekohane.

- Suure hulga andmete kasutamine tõendina, et süsteem saab hakkama andmete ühtse töötlemisega. Andmete ühtsuse tagamiseks kasutatakse keerukat kontrolli- ja võrdlusmehhanismi. Seda mehhanismi on häirete ja liikmesriikides kasutatavate erinevate tehniliste rakenduste arvu järkjärgulise suurendamise abil põhjalikult katsetatud.

- Teadete töötlemine ja andmeedastus. Asjaomased testid näitavad, et SIS II kesksüsteem saab andmete töötlemise, nende edastamise ja nendest teavitamisega nõuetekohaselt hakkama. Töötlemiskiirus ei vasta siiski kehtestatud spetsifikatsioonile. Süsteemi peaarendaja on töötanud välja hulga täiendusi, mis on lisatud uude tarkvaraversiooni. Kõnealuse valdkonna lihtsustamiseks tegi süsteemi peaarendaja ettepaneku rakendada andmeedastusmehhanismi uuel viisil; et tõendada sellise rakenduse töökindlust, testiti seda kahes liikmesriigis.

- Süsteemi jõudluse mõõtmine erinevates tingimustes. Süsteemi peaarendaja tegi ettepaneku suurendada päringute tegemise jõudlust, et tagada piirivalve- ja politseiameti päringute töötlemine kiiremini kui ühe sekundi jooksul. Loodi prototüüp, mida testiti juunis ja juulis.

- Süsteemi stabiilsus. Testid on näidanud mõningaid edusamme kõnealuses valdkonnas.

Analüüsi ja vigade parandamise perioodil tehtud testid ja põhjalik analüüs aitasid kaasa hulga probleemide lahendamisele ja vigade parandamisele. Tehti kindlaks kõikide lahendamist vajavate probleemide algpõhjus ning töötati välja või viidi ellu vajalikud lahendused.

2.1.6. Arhitektuuri läbivaatus

2009. aasta märtsis ja aprillis korraldas infotehnoloogia konsultantfirma ulatusliku võrguarhitektuuri läbivaatuse. Selgus, et SIS II eksperdid on üksmeelel selles, et SIS II arhitektuuris ei esine suuremaid puudusi. Arhitektuur vastab SIS II nõuetele. Riistvara on asjakohane ja skaleeritav, et tagada võimalus süsteemi praegu ettenähtuga võrreldes laiendada. Esitati mitmed ülesehitust ja rakendamist käsitlevad soovitused, mille abil saaks täiustada süsteemi teatavaid aspekte, nagu jõudlust ja tarkvara skaleeritavust ning lihtsustada selle hooldust. Süsteemi toimimist käsitlevate teadete arhitektuur tundub olevat liiga keerukas ja seda võiks lihtsustada.

2.1.7. Operatiivjuhtimine

Käesolevas aruandes käsitletud perioodil toimusid Prantsusmaaga läbirääkimised tulevaste meetmete üle, et valmistada ette süsteemi kasutuselevõtt ning SIS II, VISi (viisainfosüsteemi) ja BMSi (biomeetrilise tuvastussüsteemi) ühise haldamisega tegeleva personali värbamine ja koolitamine. Muudetud lepingutele kirjutati alla 2009. aasta märtsis. Tööle võetud personal on kava kohaselt alustanud tehnilise koolitusega. Valmistatakse ette üleminekukava koos praktilise koolitusega.

24. juunil võttis komisjon vastu õigusaktide pakme ettepaneku, millega asutatakse amet vabaduse, turvalisuse ja õiguse valdkonna suuremahuliste IT-süsteemide operatiivjuhtimiseks.

3. JUHTIMINE

3.1. Finantsmõju

Komisjoni SIS II projektiga seotud eelarvelised kulukohustused moodustavad praeguseks umbes 72,5 miljonit eurot. Asjaomased lepingud hõlmavad teostatavusuuringuid, SIS II kesksüsteemi arendamist, tuge ja kvaliteedi tagamist, SIS II võrku, operatiivjuhtimise ettevalmistamist Strasbourgis, turvalisust, ettevalmistusi biomeetriga seotud küsimustes ja teabevahetust.

2009. aasta juuni lõpuks oli sellest summast tegelikult kulutatud 41 miljonit eurot. Suurimad kulutused tehti arendamisele (22,4 miljonit eurot), võrgule (10,4 miljonit eurot) ning toele ja kvaliteedi tagamisele (4,6 miljonit eurot).

Eelarve täitmine |

2002. aastast kuni 2009. aasta juunini | Jaanuar – juuni 2009 |

Kulukohustused | Maksed | Kulukohustused | Maksed |

Arendamine | 35 927 151 | 22 448 261 | 0 | 2 792 193 |

Tugi ja kvaliteedi tagamine | 7 660 448 | 4 655 401 | 1 092 950 | 45 934 |

Võrk | 21 301 901 | 10 368 609 | 1 699 871 | 3 327 614 |

Operatiivjuhtimise ettevalmistamine | 4 946 845 | 2 482 463 | 1 204 233 | 676 570 |

Turvalisus | 869 275 | 119 020 | 52 668 | 0 |

Uuringud | 919 831 | 895 095 | 0 | 227 559 |

Muu | 834483 | 96525 | 786 236 | 71 639 |

KOKKU: | 72 459 934 | 41 065 374 | 4 835 958 | 7 141 509 |

Käesolevas aruandes käsitletud perioodil

- maksti umbes 7,1 miljonit eurot, peamiselt võrgu (3,3 miljonit eurot) ja igakuiste korduvkulude eest;

- kulukohustustega seoti umbes 4,8 miljonit eurot (st 12 % 2009. aasta üldeelarves SIS II-ga seotud tegevuseks ettenähtud assigneeringutest). Kavandatust väiksemad summad tulenevad asjaolust, et uute teenuste ja toodete tellimine lükati edasi, kuni arendamise käigus tekkinud tehnilised probleemid on lahendatud ja nõukogu on esitanud projekti jaoks uued suunised. Näiteks pikendas komisjon võrgulepingut ainult 2009. aasta septembrini, mitte aasta lõpuni. Ülejäänud summa on kavas siduda kulukohustustega pärast suvepuhkust.

3.2. Projektijuhtimine

SIS II projekt on jõudnud sellisesse arengu- ja testietappi, kus on vajalik liikmesriikide suurem osalus. SIS II üldine programmijuhtimisstrateegia võeti vastu 2009. aasta jaanuaris ning nõukogu tunnustas seda oma 26.–27. veebruari istungil. 4.–5. juunil toimunud nõukogu istungil kutsuti komisjoni üles võtma arvesse kõnealuse programmijuhtimisstrateegia raames omandatud kogemusi ning strateegiat edasi arendama. Juhtimisalased muudatused võiks kaasata nende õigusaktide muutmise ettepanekutesse, milles käsitletakse migratsiooni süsteemist SIS 1+ süsteemi SIS II.

3.2.1. Programmi üldjuhtimise nõukogu

Programmi üldjuhtimise nõukogu (edaspidi „juhtnõukogu”) loodi komisjoni poolt selleks, et tagada SIS II projekti ja sellega kaasnevate meetmete tõhusam juhtimine ja koordineerimine, sealhulgas kesksüsteemi ja riiklike süsteemide arendamise sidusus.

Juhtnõukogu töös osalaevad vastavalt oma õiguslikule pädevusele komisjoni töötajad, eesistujariigi esindajad, liikmesriikide eksperdid SIS II töökonna raames, süsteemi peaarendaja projektijuhid ning toe ja kvaliteedi tagamise eest vastutava arendaja kõrgetasemelised eksperdid.

Aruandes käsitletud perioodil kohtus juhtnõukogu 21 korda ja andis väga positiivse panuse programmi juhtimisse. Samuti tagati nii liikmesriikide suurem kaasatus.

3.2.2. SISVISi komitee (SIS II)

SIS II arendamisel abistab komisjoni SISVISi komitee. 2009. aasta jaanuarist kuni juunini kohtus SISVISi komitee seitse korda, et arutada SIS II-ga seotud küsimusi.

Komitee koosneb liikmesriikide esindajatest ja selle eesistujaks on komisjoni esindaja. Schengeniga ühinenud riike kutsutakse osalema komitee koosolekutel vastavalt nende süsteemis osalemist käsitlevatele lepingutele. Europoli ja Eurojusti kutsutakse koosolekutel osalema kolmandate isikutena vastavalt nõukogu otsuse 2007/533/JSK artiklitele 41 ja 42.

Lisaks SISVISi komitee korrapärastele koosolekutele kutsutakse kokku komitee töörühmi ja korraldatakse seminare liikmesriikide ekspertide osalusel, et arutada tehnilisi üksikasju. Sellistel koosolekutel keskendutakse peamiselt projekti lõppeesmärkidega seotud küsimustele.

- Testimiste nõuanderühm esitab SISVISi komiteele arvamusi küsimustes, mis on seotud testide korraldamise, rakendamise ja tõlgendamisega. Aruandeperioodi jooksul kohtus nõuanderühm 21 korda.

- Muudatusi hindav nõukogu annab nõu teatatud vigade parandamise liigituse, kvalifitseerimise ja võimaliku mõju kohta. Nimetatud töörühm, kes annab ka aru SISVISi komiteele, kohtus aruandeperioodi jooksul kuus korda.

- Pärast migreerumise töörühma ettepanekute esitamist on korraldatud SIS II migreerumisalaseid seminare, et anda nõu SISVISi komiteele ja jätkata selle olulise küsimusega seotud tööd.

3.2.3. Riiklik kavandamine ja koordineerimine

SISVISi komitee raames on loodud töörühm, mis koosneb liikmesriikide ja kasutajate projektijuhtidest. Töörühma koosolekute eesmärk on arutada kavandamise üksikasju, riske ja tegevust nii projekti üldtasandil kui ka riiklikul tasandil. Aruandeperioodi jooksul kohtus töörühm kuus korda.

Liikmesriikidel ja kasutajatel on palutud esitada igal kuul SIS II töökonna kaudu projektijuhtide koosolekule aruanne, et anda üksikasjalik ajakohastatud ülevaade riikliku süsteemi väljatöötamise edenemisest.

3.2.4. Nõukogu

Komisjon osaleb Schengeni infosüsteemi eest vastutavate nõukogu töörühmade koosolekutel igal nõukogu asjaomasel istungil, esitades neile suulise aruande SIS II projekti edenemisest ja sellega seotud riskidest. SIS II projekti hetkeolukorrast anti ülevaade kõigil artikli 36 komitee koosolekutel.

4. Järgmise aruandeperioodi prioriteedid

4.1. Lähenemisviis programmi üldjuhtimisele

Nõukogu kutsus oma 4.–5. juuni järeldustes komisjoni üles „ esitama ja kohe rakendama tõhustatud IT juhtimisstruktuuri ja SIS II projekti lähenemisviisi, tuginedes kogemustele ja õppetundidele, mis on saadud nõukogu 26.–27. veebruari 2009. aasta järeldustega kehtestatud SIS II üldisest programmihaldusstrateegiast, mis:

- tagab maksimaalse läbipaistvuse, ülevaate ja liikmesriikide suurema osalemise, et võimalikult hästi rahuldada projekti vajadusi selle praeguses arendus- ja testimisetapis, mis nõuab liikmesriikide suuremat osalemist,

- vastab ulatuslike IT-projektide juhtimisnõuetele ja peegeldab kõikide liikmesriikide ühist tahet anda projektile uut hoogu, olles samas vastavuses SIS II õigusaktidega, kuna nõukogu peab seda projekti keskseks elemendiks,

- integreerib sel eesmärgil SIS II programmi üldjuhtimise nõukogu täiendavalt kogu haldusstruktuuri”.

4.2. Testimine

4.2.1. Esimene vahe-eesmärk

Esimese vahe-eesmärgi raames tehtavad testid on kavandatud 2009. aasta neljandasse kvartalisse. Ettevalmistused on juba alanud. Nõukogu 4.–5. juuni 2009. aasta järeldustes sätestatud nõuete täitmiseks osaleb esimese vahe-eesmärgi raames tehtavates testides kaheksa liikmesriiki, kellest kolm on varus.

4.2.2. Üldise lähenemisviisi väljatöötamine

Alates aprillist 2008 tehtud testid on juhtinud tähelepanu teatavatele puudujääkidele praeguses testimiskavas. Peamiseks puudujäägiks on see, et süsteemi spetsifikatsioonidest arusaamisega seotud probleemid tuvastati väga hilises etapis, kui süsteemid olid juba üksteisega seotud.

Probleemi lahendamiseks koostab komisjon koos liikmesriikide ekspertide ja teiste kasutajatega uue testimiskava, mis tugineb testimist käsitlevale üldisele lähenemisviisile ning millega tagatakse liikmesriikide ja kasutajate täielik kaasatus. See on otseselt kooskõlas uue soovitud lähenemisviisiga projekti kui terviku juhtimisele. Kõnealune üldtesti eest vastutav rühm tuleks moodustada otse SIS II kesksüsteemi asukohas Strasbourgis, et hõlbustada komisjoni ja liikmesriikide testimisekspertide ning teiste kasutajate, töövõtjate ja C-SISi alast koolitust saavate tulevaste SIS II süsteemihaldurite suhtlust. Üldine lähenemisviis peaks muutma testid asjakohasemaks ja kiirendama testimist.

4.2.3. Üldtesti ettevalmistused

Üldtesti eesmärk on kontrollida, kas SIS II kesksüsteemi ja sideinfrastruktuuri töö ning SIS II kesksüsteemi ja riiklike süsteemide (N.SIS II) koostoime vastab SIS II käsitlevates õigusaktides sätestatud tehnilistele ja funktsionaalsusnõuetele. Samuti kontrollitakse, kas SIS II kesksüsteemi ja sideinfrastruktuuri töö ning SIS II kesksüsteemi ja riiklike süsteemide (N.SIS II) koostoime vastab sellistele funktsionaalsusega mitteseotud nõuetele nagu stabiilsus, käideldavus ja jõudlus. Tehnilised arutelud testitulemuste kõige parema hindamise kohta on praegu käimas.

4.3. Migratsiooniks vajaliku konverteri väljatöötamine

Migratsiooniks vajaliku konverteri väljatöötamine jätkub järgmise aruandeperioodi jooksul, mil peaks algama ka teatav testimistegevus.

4.4. Turvalisus ja andmekaitse

Selleks et arutada SIS II-ga seotud küsimusi, toimuvad ka edaspidi korrapäraselt Euroopa andmekaitseinspektori personali ja komisjoni talituste kahepoolsed kohtumised.

5. Kokkuvõte

Analüüsi ja vigade parandamise perioodil tehtud ulatuslikud testid ja põhjalik analüüs aitasid kaasa hulga probleemide lahendamisele ja vigade parandamisele. Mõne küsimusega tuleb siiski veel tegeleda. 2009. aasta märtsist aprillini läbi viidud põhjaliku võrguarhitektuuri läbivaatuse käigus saadi kinnitust, et SIS II arhitektuur ja üldine ülesehitus on töökindlad, kuid neid on võimalik veel täiustada.

Justiits- ja siseküsimuste nõukogu 4.–5. juuni järeldustes esitatakse SIS II projekti tulevikusuunised ja toetatakse SIS II praeguse tehnilise lahenduse edasist kasutamist. Lisaks sellele on järeldustes sõnastatud tehnilised vahe-eesmärgid kõnealuse lahenduse mitmeetapiliseks testimiseks, jättes alles ka varuvariandi.

Komisjon kavatseb tihedas koostöös eesistujariigi Rootsiga luua optimaalse ühise projektijuhtimisstruktuuri, mis vastaks projekti praeguse etapi vajadustele. Nii kaasatakse liikmesriikide eksperdid veelgi paremini SIS II projekti juhtimisse.

Vajalikud elemendid, mis annavad SIS II projektile uut hoogu, on paika pandud. SIS II jääb siiski ka tulevikus keerukaks projektiks, millega kaasnevad märkimisväärsed riskid. Esimese vahe-eesmärgi raames tehtavad testid, mis on kavandatud 2009. aasta neljandasse kvartalisse, on seega oluline samm veel väljatöötamisetapis oleva tehnilise lahenduse elujõulisuse katsetamiseks.

I lisa

SISVISi komitee (SIS II) ja töörühmade koosolekud

a) Aruandeperioodil toimunud koosolekud

JAANUAR 2009 |

19 | Liikmesriikide projektijuhtide koosolek |

20 | SISVISi komitee (SIS II tehnilised küsimused) |

14 | Muudatusi hindav nõukogu |

6, 12 | SIS II programmi üldjuhtimise nõukogu |

15, 22,29 | SIS II testimise nõuanderühm |

13 | SIS II projekti-/testijuhid |

14 | Migratsiooni töörühm |

15 | Projekti juhtimisnõukogu |

VEEBRUAR 2009 |

2, 10, 16, 24 | SIS II programmi üldjuhtimise nõukogu |

25 | Liikmesriikide projektijuhtide koosolek |

18 | Muudatusi hindav nõukogu / migratsiooni töörühm |

26 | SISVISi komitee (SIS II tehnilised küsimused) |

20 | SISVISi komitee (SIRENE) |

18 | Muudatusi hindav nõukogu |

5, 12, 19, 27 | SIS II testimise nõuanderühm |

MÄRTS 2009 |

3, 9, 17, 23 31 | SIS II programmi üldjuhtimise nõukogu |

23 | Liikmesriikide projektijuhtide koosolek |

24 | SISVISi komitee (SIS II tehnilised küsimused) |

26 | Migratsiooni töörühm / muudatusi hindav nõukogu |

5, 12, 19, 26 | SIS II testimise nõuanderühm |

12 | Valge raamatu läbivaatamine / koodi ja arhitektuuri läbivaatamine |

4 | Testide kooskõlastamine |

13 | Üldine ajakava |

APRILL 2009 |

7, 21, 27 | SIS II programmi üldjuhtimise nõukogu / |

22 | Liikmesriikide projektijuhtide koosolek / SISVISi komitee (SIS II tehnilised küsimused) |

21 | Muudatusi hindav nõukogu / Päringutealane tehniline seminar |

2, 8, 16, 23, 30 | Testimise nõuanderühm |

24 | Arhitektuuri läbivaatamise seminar |

MAI 2009 |

6, 12, 19, 26 | SIS II programmi üldjuhtimise nõukogu |

12, 27 | SISVISi komitee (SIS II tehnilised küsimused) |

27 | Liikmesriikide projektijuhtide koosolek |

7, 14, 21, 28 | Testimise nõuanderühm |

13 | Migratsiooni töörühm |

13, 26 | Muudatusi hindav nõukogu |

JUUNI 2009 |

2, 9, | SIS II programmi üldjuhtimise nõukogu |

10 | Muudatusi hindav nõukogu / |

Migratsiooni töörühm |

23 | Liikmesriikide projektijuhtide koosolek |

26 | SISVISi komitee (SIRENE) |

4, 11, 18, 25 | Testimise nõuanderühm |

b) Järgmiseks aruandeperioodiks kavandatud koosolekud

JUULI 2009 |

7, 14, 28 | SIS II programmi üldjuhtimise nõukogu |

18 | Muudatusi hindav nõukogu |

Migratsiooni töörühm |

20 | SISVISi komitee (SIRENE) |

15 | Liikmesriikide projektijuhtide koosolek |

14 | SISVISi komitee (SIS II tehnilised küsimused) |

2, 9, 16, 23, 30 | Testimise nõuanderühm |

SEPTEMBER 2009 |

1, 8, 15, 22, 29 | SIS II programmi üldjuhtimise nõukogu |

Muudatusi hindav nõukogu |

Migratsiooni töörühm |

15 | Liikmesriikide projektijuhtide koosolek |

16 | SISVISi komitee (SIS II tehnilised küsimused) |

3, 10, 17, 24 | Testimise nõuanderühm |

OKTOOBER 2009 |

6, 13, 20, 27 | Liikmesriikide projektijuhtide koosolek |

21 | SISVISi komitee (SIS II tehnilised küsimused) |

Muudatusi hindav nõukogu |

Migratsiooni töörühm |

1, 8, 15, 22, 29 | Testimise nõuanderühm |

6, 13, 20, 27 | SIS II programmi üldjuhtimise nõukogu |

NOVEMBER 2009 |

3, 10, 17, 24 | SIS II programmi üldjuhtimise nõukogu |

24 | Liikmesriikide projektijuhtide koosolek |

25 | SISVISi komitee (SIS II tehnilised küsimused) |

Migratsiooni töörühm |

Muudatusi hindav nõukogu |

5, 12, 19, 26 | Testimise nõuanderühm |

DETSEMBER 2009 |

1, 8, 15, 22 | SIS II programmi üldjuhtimise nõukogu |

15 | Liikmesriikide projektijuhtide koosolek |

16 | SISVISi komitee (SIS II tehnilised küsimused) |

Migratsiooni töörühm |

Muudatusi hindav nõukogu |

3, 10, 17 | Testimise nõuanderühm |

[1] Aruanne SIS II edasise suuna kohta.

[2] ELT L 299, 8.11.2008, lk 1.

[3] ELT L 299, 8.11.2008, lk 43.

[4] Lõplikult tuleb välja töötada vajalik kord SIS II krüpteerimise töövahendi kasutamiseks.